Кәакәасқьыр афильм "Участковый Чычын" азы: "Оскар" ҳашьҭаӡам
"Участковый Чычын" ахԥатәи ахәҭаҟны иаарԥшхо атәы арадио Sputnik аефир аҟны еиҭеиҳәеит афильм асценари автор Ҭемыр Кәакәасқьыр.
"Участковый Чычын" ахԥатәи ахәҭа ҭыхуп. Цәыббрамза 2 асааҭ 19 рзы акультуратә платформа "Гәыма" аҟны афильм ӡыргахоит.
Афильм ахԥатәи ахәҭа асценари автор Ҭемыр Кәакәасқьыр арадио аефир аҟны иҳәеит уи аԥхьа ус еиԥш аԥышәа шимамыз, Аԥсуа телехәаԥшра аоператор, афильм арежиссиор Михаил Братухин ус еиԥш анидигала, аӡынтәи аԥсшьарамшқәа рзы жәамш рыҩнуҵаҟа асценари иҩит.
Асиужет аҟны иарбоуп ҳаԥсҭазаараҿы уахьынаԥшааԥшуа иубо. Игәаԥхеит (Михаил Братухин –азгәаҭа) ианиба, хәажәкырамзазы аҭыхра ҳалагоит иҳәеит. Ааигәа аҭыхрақәа ҳрылгеит. Сааҭк ицо афильм аҟны иарбоуп ҳара аԥсуаа алхрақәа ҳашрызнеиуа, иҳәеит Кәакәасқьыр.
Аицәажәара инеиҵыхны ишәаҳар шәылшоит аудиофаил аҟны хыхь.